b'\n_START_ARTICLE_\nEckhart Tolle\n_START_SECTION_\nElulugu\n_START_PARAGRAPH_\nTolle s\xc3\xbcndis ja elas kuni 13-aastaseks saamiseni Saksamaal. Seej\xc3\xa4rel elas ta koos isaga Hispaanias, kuni 19-aastasena kolis Inglismaale. 13-aastaselt keeldus ta formaalse haridustee j\xc3\xa4tkamisest, kuid sellest hoolimata l\xc3\xb5petas Londoni \xc3\x9clikooli parimate hinnetega. Praegu elab ta Kanadas Briti Columbias Vancouveris. _NEWLINE_Eluaeg teda vaevanud depressioonid tipnesid siis, kui ta oli 29-aastane, umbes samal ajal, kui ta sai Cambridge\'i \xc3\xbclikooli uurimisstipendiumi, m\xc3\xbcstilise kogemusega. \xc3\x95ndsusseisundis veetis ta kaks aastat hulkurina, misj\xc3\xa4rel ta otsustas oma kogemuse kirja panna.\n_START_SECTION_\nTegevus\n_START_PARAGRAPH_\nEckhart Tolle on kirjanik ja lektor vaimsetel teemadel. Viimastel aastatel on ta oma esinemiste sagedust vanuse t\xc3\xb5ttu piiranud._NEWLINE_Tolle esimene raamat,\xc2\xa0"The Power of Now", ilmus 1997. aastal (v\xc3\xa4ljaandja Namaste Publishing) tiraa\xc5\xbeiga 3000 eksemplari.\xc2\xa0Ta viis seda ise koos s\xc3\xb5pradega m\xc3\xbc\xc3\xbcgile Vancouveri piirkonna raamatupoodidesse. Raamatu andis 1999 uuesti v\xc3\xa4lja New World Library\xc2\xa0ning see muutus bestselleriks 2000. aastal, kui seda soovitas\xc2\xa0Oprah Winfrey\xc2\xa0oma ajakirjas "O"._NEWLINE_Kuigi Tolle ei ole olnud \xc3\xbchegi vaimse liikumise j\xc3\xa4rgija, on talle l\xc3\xa4hedased olnud Bo Yin Ra, Jiddu Krishnamurti ja Ramana Maharshi teosed._NEWLINE_Oma loengutes ja kirjutistes r\xc3\xb5hutab ta v\xc3\xa4ge, mis tuleneb k\xc3\xa4esolevale hetkele t\xc3\xa4helepanu p\xc3\xb6\xc3\xb6ramisest (raamatu "The Power of Now" kogu sisu ongi sellest), ning seda, kui v\xc3\xa4eti on muretseda m\xc3\xb6\xc3\xb6daniku p\xc3\xa4rast v\xc3\xb5i karta tulevikku. Eckhart Tolle selgitab, et praegune on k\xc3\xb5ik, mis meil tegelikult on, ning teadlikult siinses kohalolek on parim viis tuleviku potentsiaali realiseerida. Ta toob v\xc3\xa4lja, et praeguses olek viib ka teadvuse m\xc3\xb5istusest kaugemale. Selline teadlikkus v\xc3\xb5imaldab vabaneda "valukehast", mis on tekkinud teadvuse identifitseerumisel m\xc3\xb5istuse, keha ja egoga.'